****

**Eger Megyei Jogú Város Önkormányzata Közgyűlésének**

**rendelettervezete**

**Eger Megyei Jogú Város Alapokmányáról szóló 28/2011. (VI. 30.) önkormányzati rendelet módosításáról**

**Tisztelt Közgyűlés!**

Magyarország helyi önkormányzatairól szóló 2011. évi CLXXXIX. törvény 43.§ (3) bek. alapján a képviselő-testület az alakuló vagy az azt követő ülésen e törvény szabályai szerint megalkotja vagy felülvizsgálja szervezeti és működési szabályzatáról szóló rendeletét.

A felülvizsgálat célja - a jogtechnikai korrigálásokon és pontosításokon túl- a Közgyűlés és szervei hatékonyabb működésének elősegítése, amely által gyorsabban tud reagálni a változó kihívásokra, döntési mechanizmusainak pontosítása révén. Ezért szükséges volt mind a bizottsági, mind a polgármesteri feladat – és hatásköröknek a zökkenőmentes működéshez való igazítása, vagyis nemcsak a bizottságok elnevezése módosul, hanem azok tartalmi elemei is arányosan oszlanak el a feladat-és hatáskörök tekintetében.

A rendelet-tervezet szerint 2024. október 3-i hatállyal az alábbi bizottságok jönnek létre:

1. **Kulturális és Idegenforgalmi Bizottság 7 fő,**
2. **Köznevelési, Szociális és Sport Bizottság 7 fő,**
3. **Pénzügyi-, Gazdálkodási és Ügyrendi Bizottság 7 fő,**
4. **Urbanisztikai Bizottság 7 fő.**

Javaslom, hogy a rendelettervezet elfogadása esetén annak kihirdetése és hatályba léptetése azonnal megtörténjen, hogy a létrejött állandó bizottságok elnökei, tagjai is megválaszthatóak legyenek. Ezáltal a bizottságok, mint a Közgyűlés véleményező és a Közgyűlés által delegált körben döntéshozó szervei már az október havi rendes testületi üléseken is ezen struktúrában tudnak működni.

A fenti indokok alapján kérem a Tisztelt Közgyűlést, fogadja el a rendelettervezetet.

Eger, 2024. október 1.

**Dr. Bánhidy Péter**

jegyző